Nach zwei Tag am Strand zspaziere und de Sand absueche, sind mir dänn wiiter nach Broom zoge. Das isch eusi letzti Station am Meer gsi, bevor eusi Route dänn is Landesinnere richtig Darwin gfüehrt hät. Mit 14000 Iwohner isch Broom scho es grössers Städtli da und hät somit au einiges z büte gha. Abgseh vom 20km lange wisse Cablebeach händ mir e Krokodil-Farm besichtigt. Mir händ viel Neus über die gfürchtete Tier erfahre (Bsp. dass sie bis 100 Jahr alt chönd werde) und gseh wie's gfüetteret  werdet. Die sind so schnell us em Teich gschosse und händ das Stuck Fleisch mit eim Biss abegwürgt, dass mir gar nöd na cho sind mit luege. I de Kimberley Region wo mir jetzt sind häts viel Süesswasser und au die grosse Salzwasserkrokodil wo bis zu 6m lang chönd werde - das heisst Vorsicht bim Bade!!! Gester Namittag nach de Krokodilsfüehrig hät d Maria dann no unbedingt welle die rote Felsformatione go fotografiere. Det vorne am Cape acho, händ d Felse im rote Abigliecht umso meh glüchtet, was mit em blaue  Ozean es wunderbars Sujet gsi isch. Das isch aber nonig Pointe...s Beste chunt erst no! Chli wiiter vorne isch sie dänn zume Strand abegfahre, wo voll gsi sich vo Sunneuntergangsüchtige. Chum 40m uf de plattdruckte Sandpiste isch sie extra vo dere abcho und hät welle parkiere. Das hät sie au, aber so guet, dass mir kein cm meh wiiter cho sind. Da seit mer wohl - stucked in the sand! D Reder händ nur no duregspuelet und jede wiiteri Versuech häts Ganze nur no verschlimmeret. Churz nach dem mir afange händ  grabe, isch jedoch au scho Rettig in Sicht gsi. Die hilfsbereite Ozzis händ eus mit em 4x4 usezoge! Uffff....Mit liecht apisster Stimmig sind mir dänn zrugg uf de Campingplatz, wo mir eus als krönende Abschluss vom Tag es guets Stuck Fleisch grilliert händ. Hüt morge sind mir Richtig Fizzroy Crossing los - was zmitzt ide Pampa liit...